Пейо Яворов
Сонет

chitanka.info

Към север беше моя път,

а ти отиваше на юг;

следи — заличи ги прахът,

не чуем днес един за друг.

Но мой сърдечен идеал,

звездице светла в нощен мрак,

живот и младост — бих ги дал,

да можех да те видя пак.

Мечта суетна… А в гърди

за мъка не остава мощ,

че там скръбта всечасно бди.

И съм обърнал нощ на ден,

денят обърнал съм на нощ —

за тебе сявга нажален…

Издание:

П. К. Яворов, „Събрани съчинения в пет тома“, Български писател, С.1977–1979, под редакцията на К. Куюмджиев

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.